Brigetio
Brigetio er navnet på en antik romersk legionsfæstning ved Donau i det nuværende Ungarn. I dag ligger den lille ungarske by Szőny der, hvor romerne mod slutningen af 1. århundrede e.v.t. anlagde legionsfæstningen. Der er tegn på, at hjælpetropper var stationeret i Brigetio, inden der permanent blev placeret en legion på stedet.
Da den store romerske provins Pannonia blev delt i første årti af 2. århundrede e.v.t., blev garnisonen i Brigetio indledningsvis en del af Pannonia Superior, men efter en ny grænsedragning i 214 e.v.t. tilfaldt området og legionen statholderen for Pannonia Inferior.
Ved legionsfæstningen voksede to bosættelser frem, den ene umiddelbart udenfor fæstningen (en såkaldt canabae) og den anden 2 km mod vest. Disse bosættelser blev i starten af 3. århundrede tildelt rang af municipium.
Den lokale befolkning omkring Brigetio var den illyriske azali-stamme, som var blevet flyttet af romerne fra Balkan og til området ved Donau.